Mikloško, Jozef, poslanec NR SR (2014-07-09):
Ďakujem, to už aj Kolesík zmizol, takže nebude sa s kým vadiť. (Smiech v pléne.) Dobre. Vážená pani podpredsedníčka, kolegovia, kolegyne, už po toľkých rečiach neviem, že či sa nebudem opakovať a budem to škrtať všetko a odovzdám to písomne, takto to tu mám napísané, takže každý, kto má o to záujem. Ja chcem to povedať, že, ešte k týmto reakciám, že myslím si, že sa tá situácia až tak nezmenila, aby naraz SMER teda totálne zmenil názor na toto. Samozrejme, nechajte to na svedomie jednotlivých ľudí. A ďakujem Tonimu Martvoňovi, ktorý povedal ako prvý, že nemá nič proti tomu, že to podporí; to je pekné. Ale ja som aj na strane Poliačika, ktorý povedal, odkukal to z Cynickej obludy, nebola to tvoja myšlienka: Kresťania, nenakupujte! Máš pravdu, aj oni majú pravdu; aj kresťania, nerozvádzajte sa, nechoďte na potraty; je to, bohužiaľ, pravda, darmo to hovoríme, je to opačne. Nedávno, keď začala táto debata, tak za mnou prišiel jeden pán redaktor, usmiaty, z Markízy, sa ma opýtal k tomuto zákonu, veľmi dôležitú otázku mi dal, že chcete v nedeľu zavrieť aj zoologickú záhradu? Keby som povedal, že áno, tak som bigoťák. Samozrejme, som povedal, že nie, a urobil zo mňa trotla. No čo už. Nebolo to ani prvý, ani posledný raz. Dobre. Ale teraz vážne. Ja by som chcel povedať, že chcem orientovať svoj príspevok občiansky bez ohľadu na to, či ste ľaví, praví, či ste smerák, saskár alebo kádehák, či ste veriaci alebo neveriaci. Proste nedeľa by mala byť nejakým spôsobom iný deň ako ostatné. Toto chcem zdôrazniť. Najmä. Občas, keď je prestávka vo futbale, tak prepínam a vidím, že tam beží nejaký seriál či sitkom, alebo jak sa to volá, Nákupné maniačky. Neviem, či ste to videli už, no ale je to trápne, je to choré. V čase krízy, sporenia, skromnosti, proste nakupovať, nakupovať, ešte také topánky, hentakú módu, takú, dobre. Proste nedá sa na to kukať. Už tuším jeden z bývalých pápežov; ale to nechcem nikoho tým dráždiť; Pavol VI. povedal, že „nestaňte sa otroci umelo vyvolaných potrieb“. Ale to je pekná veta, aj keby to povedal Konfucius. Proste nebuďme otroci umelo vyvolaných potrieb. Nepokladám za zdravé ani nedeľné naháňanie sa po obchodoch. Ten siedmy deň naozaj by mal byť nejakým spôsobom odpočinkom a naši starší bratia Židia to majú v Starom zákone, kde jasne sa povedalo, že siedmy deň oddychujú, venujú sa rodine a tak ďalej. Nechcem to tu opakovať, už to tu asi bolo. Náboženské hľadisko nechcem spomínať ako prvé a ani nie ako posledné, ale vôbec ho trebárs nechcem spomínať naozaj, lebo chcem, aby nedeľa bola niečím iným. Zas na druhej strane, keď podľa Markízy nedávno na levočskej hore bolo do milióna pútnikov, tak je to určitá sila, ktorú treba rešpektovať, tam ich nikto nenahnal, nešli tam na nákupy ani na výpredaj a teda sú tam. Zajtra máme napríklad Združenie kresťanských seniorov, my, svoju púť v Levoči a ja tam, žiaľ, nemôžem byť, ale bude tam 40-tisíc seniorov, to vám zaručujem, bude to v televízii, to sú len naši kresťanskí seniori. Čiže je to určitá sila, ktorej názor tiež treba nejakým spôsobom brať v úvahu. To, že temer pätina ľudí u nás pracuje v nedeľu, to je, by som povedal, vážny symptóm. Ja som nedávno rozprával s viacerými predavačkami, pokladníčkami v rôznych reťazcoch a som bol prekvapený, že naozaj neni sú za to, aby tam aj v nedeľu sedeli. Proste oni majú voľno v stredu, deti v nedeľu a tak ďalej. Som bol prekvapený, že nenašiel som, nehovoril som, možno s piatimi-šiestimi, ale všetci mi povedali, že boli by radi, keby mohli byť doma, aj keď si to nemôžu nateraz dovoliť. Mala by byť tá nedeľa venovaná rodine, spoločenským stykom, telesnému a duchovnému načerpaniu síl. Ja som voľakedy chodil po Rusku dosť často ako matematik. Vždy som sa divil, keď v nedeľu večer som videl z tých veľkých magazínov, GUM-ov a neviem čo, chodiť ľudí s takými veľkými sieťkami plnými päťlitrových uhoriek, ktoré akurát v nedeľu večer mali. Toto som si vždy povedal, že je choré a že by to nemalo byť u nás, aj keď sa to opakuje aj keď iným spôsobom. V Amerike som videl, že tescá sú tam dvadsaťštyri hodín otvorené, stále. O tretej ráno si môžte kúpiť párky alebo mlieko, alebo neviem čo všetko, a niekedy sú prázdne. Začalo sa to u nás, chvalabohu, to nešlo ďalej. To už niekto tu povedal, že v Nemecku sa dokonca nedeľa ústavou chráni a v Európe tiež rôzne zákony sú, ktoré chránia nedeľu. A nečudujem sa, že všetko okolo nás je zavreté. To sa tu tiež spomenulo a ešte snáď aj spomenie. To, že máme zákon o rodine a že máme novelu ústavy, kde zdôrazňujeme nutnosť podporovať rodinu, to súvisí aj s týmto zákonom, osobne si myslím. Treba pomôcť rodine, aby bola spolu, treba jej pomôcť pri výchove detí, lebo väčšinou tí rodičia dnes nemajú čas na tie svoje deti cez týždeň, ale aj celkove, dajú ich do jasieľ, ak existujú tie jasle, ale myslím, že nie škola, škôlka, škola, družina a potom – ako voľakedy za socializmu – rýchlo zobrať domov, rozprávku a spať. A takto bežal celý týždeň. To by takto nemalo byť, samozrejme. Mne sa zdá, že práve ten čas, čo deťom nevenujeme, to je to najdôležitejšie, čo im môžme venovať. Všetci rodičia to vedia, že to je takto. Nie drahé hračky, peniaze a neviem čo ešte, zábavy, komputery, ale čas, že ste s nimi. To deti veľmi oceňujú a vtedy môžu nasať to, čo tí rodičia v sebe majú. Samozrejme, tí rodičia im môžu len to dať, čo sami majú v sebe. Keď to nemajú, tak im to nemôžu dať. Ale to je, bohužiaľ, často. Mnohí sa naozaj nevedia postarať o svoje deti, nevedia ich vychovať, mnohí to nechcú, mnohí to nemôžu a mnohí to nevedia. Tí, čo nemôžu, čo sú zabasnutí alebo neviem, čo majú. Mnohí nevedia, nie sú vzdelaní a mnohí ani nechcú. To sú potom detské domovy a všetko. To ide z generácie na generáciu, to nešťastie, to domovácke a to, že im niekto nepovedal v maličkosti niečo, čo bolo treba im povedať. Tak toto bol bod číslo štyri. Tak už ich neni veľa. Chcem len to povedať, že niekto múdry povedal, že vlastne keď na tie deti zabúdame a sa im nevenujeme a necháme ich vlastne vychovať ulicou, televízorom a neviem čím, internetom, tak potom nasledujú tri generácie, ktoré idú k horšiemu. Prvá celkom zabúda na niečo duchovné, je k tomu ľahostajná a je vychovaná len „ja, ja, ja, ja“ bez nejakého prosociálneho cítenia. Druhá je už generácia tvrdo materialistická až konzumná, peniaze, zisk, úspech za každú cenu a to „ja, ja, ja“ pokračuje ďalej. A tretia, keď narazí na bariéry týchto požiadaviek, tak potom prežíva tragédie, katastrofy. Nechcem hovoriť aké, ale proste drogy atď., čo s tým všetko súvisí. Neviem, kde sme teraz, ale je určitý boj o tú štvrtú generáciu alebo možno tretiu, aby sme si neškodili, tak ako si veľmi často škodíme. Záverom ešte snáď toto poviem, že tu citovali rôzne podporné listy. Nechcem ich citovať, ale to, že Odborový zväz pracovníkov obchodu a cestovného ruchu napísal pekný list, jeho predseda, a myslím, že to pán Přidal necitoval, to by som. Bol som prekvapený tým listom, nemôžeme neustále podporovať len potreby trhu a rast ziskov obchodných spoločností, ale treba si všímať aj zamestnanca a jeho oprávnené potreby. Tvrdenia, že počas zatvorených nedelí a sviatkov budú spotrebitelia nakupovať v ostatných okolitých krajinách sú zavádzajúce, pretože napríklad v Rakúsku je všetko zatvorené, však to dobre vieme, to je tu napísané. Pokiaľ ide o okolité krajiny, kde sú tovary lacnejšie ako na Slovensku, tam spotrebitelia budú chodiť nakupovať aj mimo nedele a sviatkov. A upozornil nás, že slovenský spotrebiteľ má len určitý príjem na nákup tovarov a tento príjem nie je závislý od počtu otvorených dní v obchodoch. Čiže zatvorenie prevádzok počas nedieľ a sviatkov nebude mať dopad na maloobchodný predaj. Zaujímavé, že vyjadruje podporu tomuto zákonu aj organizácia zamestnávateľov skupiny COOP – Jednota. To sú vlastne veľké bývalé obchody s potravinami. A opiera sa aj o stanovisko ekonomických analytikov, ktorí tvrdia, že zatvorenie obchodov by nemalo mať výraznejší vplyv na slovenské hospodárstvo ani na maloobchodné tržby. Som prekvapený takouto podporou. Potom je tu aj podpora sociálnej subkomisie KBS-ky, Fórom kresťanských inštitúcií. To je 35 organizácií. Alianciu za nedeľu, to si už spomínal s ich podpismi, okolo 80-tisíc, kde tiež hovoria vážne argumenty. Neviem, čo už si prečítal, čo nie, tak nechcem to opakovať. Ale tiež sú za to, aby nedeľa bola iným dňom, ako sú iné dni, a teda aj ja vyzývam všetkých odľava doprava, od veriacich po neveriacich k tomu, aby sa zamysleli a aby tento zákon podporili. Ďakujem.